钦定古今图书集成/明伦汇编/氏族典/第152卷 > 袁韶
## 钦定古今图书集成/明伦汇编/氏族典/第152卷 > 袁韶

按《宋史袁韶传》：“韶字彦淳，庆元府人。淳熙十三年进
士。嘉泰中为吴江丞。苏师旦恃韩𠈁胄威福，挠役法，
提举常平黄荣檄韶核田以定役，师旦密谕意言：吴
江多姻党，傥相容，当荐为京朝官。韶不听。未几，师旦
败，改知桐庐县。嘉定四年，召为太常寺主簿。父老旗
鼓蔽江以饯，至于富阳。后为右司郎官，接伴金使。十”
三年，为临安府尹，几十年，理讼精简，道不拾遗，里巷
争呼为“佛子”，平反冤狱甚多。绍定元年，拜参知政事。
李全叛，扬州告急，飞檄载道，乃拜韶浙西制置使，仍
治临安镇遏之。丞相史弥远惩韩𠈁胄用兵事，不欲
声讨。韶与范楷言于弥远曰：“扬失守则京口不可保。”
弥远从之，遂讨全。韶卒以言罢。端平初，奉祠。卒，年七
十有七。